**Jánoshalma Városi Önkormányzat Képviselő-testületének 1/2025. (I. 31.) önkormányzati rendelete**

**a mezei őrszolgálatról**

[1] Jánoshalma Városi Önkormányzat Képviselő-testülete az Alaptörvény 32. cikk (1) bekezdés a) pontjában meghatározott feladatkörében eljárva,

[2] a Magyarország helyi önkormányzatairól szóló 2011. évi CLXXXIX. törvény 17. § (1) bekezdésében, valamint a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény 16. § (1) bekezdésében és 19. (1) bekezdésében kapott felhatalmazás alapján a következőket rendeli el:

**1. §**

(1) Jánoshalma Városi Önkormányzat a város közigazgatási területéhez tartozó termőföldek őrzése, a termőföldeken lévő, illetve ahhoz tartozó termények és termékek, felszerelések, eszközök, haszonállatok, továbbá mezőgazdasági építmények, egyéb művelési ágú ingatlanok, földmérési jelek védelme, az illegális hulladéklerakó helyek kialakításának megakadályozása, a külterület közrendjének, közbiztonságának erősítése céljából mezei őrszolgálatot hoz létre.

(2) A rendelet területi hatálya – a (3) bekezdésben foglaltak kivételével – Jánoshalma város közigazgatási területéhez tartozó külterületen található földterületekre (a továbbiakban: földterület) terjed ki.

(3) Nem terjed ki a rendelet hatálya az erdőre és halastavakra.

(4) A rendelet személyi hatálya kiterjed a mezei őrszolgálat feladatait ellátó mezőőrre, valamint az (1) bekezdésben meghatározott terület használójára, illetve tulajdonosára.

**2. §**

(1) A mezei őrszolgálati feladatokat ellátó mezőőr jogaira és kötelezettségeire, feladataira, az általa használt kényszerítő eszközök használatának szabályaira a fegyveres biztonsági őrségről, a természetvédelmi és mezei őrszolgálatról szóló 1997. évi CLIX. törvényben foglaltakat kell alkalmazni.

(2) A mezőőr felett a munkáltatói jogokat a polgármester gyakorolja.

(3) A mezőőr tevékenységét a polgármester irányításával, és a Jegyző utasításai alapján végzi.

(4) A mezőőr köteles együttműködni a rendőrséggel, a működési területén lévő vadásztársasággal, a kormányhivatal szerveivel, a közterületfelügyelővel, valamint a polgárőrséggel.

**3. §**

(1) Az Önkormányzat a feladatellátással összefüggésben mezőőri járulékot nem határoz meg.

(2) A mezei őrszolgálat megalakítási, fenntartási és működési költségeit a mezei őrszolgálat megalakításához, fenntartásához és működéséhez nyújtandó állami hozzájárulás igénybevételének rendjéről és feltételeiről szóló 64/2009. (V.22.) FVM-PM együttes rendelet szerinti támogatás, valamint az Önkormányzat mindenkori költségvetésében az erre a célra rendelkezésre álló fedezet biztosítja.

**4. §**

Ez a rendelet 2025. április 1-jén lép hatályba.

Lengyel Endre Dr. Rennerné dr. Radvánszki Anikó

polgármester jegyző

Általános indokolás

A települési önkormányzat a közigazgatási területéhez tartozó termőföldek őrzéséről mezei őrszolgálat létesítésével gondoskodhat.

Jánoshalma közigazgatási területéhez tartozó termőföldek mezei őrszolgálat általi őrzését a termőföldeken lévő, illetve ahhoz tartozó termények és termékek, felszerelések, eszközök, haszonállatok, továbbá mezőgazdasági építmények védelme indokolja.

Részletes indokolás

**Az 1. §-hoz**

A rendelet célját, területi és személyi hatályát tartalmazza.

**A 2. §-hoz**

A mezőőr jogállását és működésének szabályait tartalmazza.

**A 3. §-hoz**

A mezei őrszolgálat finanszírozását tartalmazza.

**A 4. §-hoz**

Hatályba lépést tartalmazza.